‘Mees gesoekte’ verdagtes in Jhb aangekeerArgieffoto Agt verdagtes is die afgelope naweek in Westbury, Johannesburg, in hegtenis geneem wat op die polisie se “mees gesoekte”-lys verskyn. Brig. Mathapelo Peters, woordvoerder van die polisie, het gesê die inhegtenisnemings volg waar polisiebeamptes saam met ander wetstoepassersagentskappe werk om sigbaarheid in Westbury te verhoog en ŉ verskerpte poging om die gemeenskap se klagtes oor dwelmhandel en bendebedrywighede aan te spreek. Vier van die agt verdagtes staan tereg op aanklagte wat verband hou met die moord op die 31-jarige Bradley Saul, wat in Julie 2018 vermoor is nadat hy daarvan beskuldig is dat hy die seun van een van die verdagtes vermoor het. Die ander vier is in hegtenis geneem op aanklag van die besit en handeldryf met dwelmmiddels, het Peters bygevoeg. Daar is ook beslag gelê op ŉ vuurwapen en dwelmmiddels, waarvan die waarde nog nie bekend gemaak is nie.